Kinastigo ni Senate Minority Leader Franklin Drilon ang Public Attorney’s Office (PAO) dahil inuupuan ang kaso ng halos 900 mahihirap na nakabilanggo dahil sa maliliit na kaso.

Dahil sa kanilang pag-amyenda sa Republic Act 10951 o Revised Penal Code noong 2017, sinabi ni Drilon na may 862 preso na dapat na nakalaya dahil napababa ang sentensya.

Inihalimbawa ang nakasuhan ng pagnanakaw ng isang kabang bigas na nagkakahalaga ng P370 na pinarurusahan sa dating batas ng kalaboso na 12 taon at isang araw hanggang 17 taon at apat na araw.

Maliit na lang itong kaso ngayon at maaaring bayaran na lang ng multa o community service.

Pero ayon sa senador, hindi ito inaatupag ng PAO kaya nananatili sa kalaboso ang mga kawawang preso.

Sa talaan ng Department of Justice, dalawa pa lang ang napalaya sa ilalim ng bagong batas.

Nagsampa ang PAO ng 39 lang na petisyon sa Korte Suprema at 12 sa mga regional trial court.

“I am disappointed. How can the bureaucracy react in this manner when the liberties of people are on the line?” dismayadong pahayag ni Drilon.

“Let’s face it: this is criminal neglect. They did not mind this because it involves prisoners. That’s the truth. They did not mind it at all,” dagdag nito.

Pinatutsadahan ni Drilon si PAO chief Persida Acosta na ang lagi lang umanong inaatupag ay ang isyu ukol sa Dengvaxia.

“There are 862 inmates who could have been released but are still languishing in jail because of the bureaucracy that is responding slowly. Ano ba naman ‘yan?” sabi ni Drilon.